**Hai nani, nani**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hai nani, nani,

Lumina mamei…

Să-ţi cânt şi-n seara asta, lumina mea, să-ţi cânt…

Dar uite-ncep un cântec şi altu-mi vine-n minte,

Şi-acela, dragul mamei, e fără de cuvinte

Şi plânge-aşa cum plânge cumplitul ăst de vânt…

Hai nani, nani…

Să-ţi cânt, lumina mamei, şi iar încep şi iar

Cuvintele-şi pierd şirul, că vezi, în astă seară

I-atât de-amarnic cântul ce-l spune vântu-afară,

De parcă-ar plânge-ntregul săracilor amar…

Dar tu aştepţi un cântec – că tu ce ştii de vânt?!

Şi ce să ştii ce spune-n amarnica-i poveste?

O, tu nu poţi pricepe nimic din toate-aceste…

…Să-ţi cânt şi-n seara asta, lumina mea, să-ţi cânt…

Hai nani, nani,

Lumina mamei…

…Şi iar rămân de parcă nu mai găsesc cuvânt

Din tot ce-ţi spun alt-dată în cântecele mele,

Şi feţi-frumoşi, şi zâne, şi cer, şi flori, şi stele

Şi-au amuţit povestea de parcă nu mai sânt…

Hai nani, nani…

Adormi în caldu-ţi leagăn, lumina mea, şi taci –

Nu pot cânta şi încă nu eşti destul de mare,

Ca să-ţi pot spune basmul cel nesfârşit, în care

Se sting de frig şi foame copiii cei săraci…